TEAMG น้ำซึมบ่อทราย..!?
น่าเสียดาย..! ช่วงที่ผ่านมาบริษัท ทีม คอนซัลติ้ง เอนจิเนียริ่ง แอนด์ แมเนจเมนท์ จำกัด (มหาชน) หรือ TEAMG เป็นหุ้นที่ถูกนักลงทุนมองข้ามมาโดยตลอด
16 ต.ค. 2562

สำนักข่าวรัชดา
น่าเสียดาย..! ช่วงที่ผ่านมาบริษัท ทีม คอนซัลติ้ง เอนจิเนียริ่ง แอนด์ แมเนจเมนท์ จำกัด (มหาชน) หรือ TEAMG เป็นหุ้นที่ถูกนักลงทุนมองข้ามมาโดยตลอด
ส่วนหนึ่งอาจเป็นเพราะเป็นหุ้นตัวเล็กและมูลค่างานที่ได้มาในแต่ละโครงการไม่เยอะ ทำให้ไม่เข้าตานักลงทุน…
ทั้ง ๆ ที่ TEAMG มีของดีแอบซ่อนอยู่หลายอย่าง…
TEAMG จัดเป็นหุ้นเล็กพริกขี้หนู…ทำธุรกิจเฉพาะทาง คือ ให้ปรึกษาด้านวิศวกรรมและสิ่งแวดล้อมแบบครบวงจร ตั้งแต่การศึกษา ออกแบบ จัดทำรายงานบริหารโครงการและควบคุมงานก่อสร้าง รวมถึงการจัดทำรายงานประเมินผลกระทบด้านสิ่งแวดล้อม
ที่ผ่านมาเรียกว่า “มือทอง” คว้างานทั้งในและต่างประเทศเข้ามาเติมในพอร์ตได้อย่างต่อเนื่อง….
ล่าสุด เพิ่งคว้างานสัญญาจ้างโครงการออกแบบรายละเอียดงานธรณีเทคนิคและงานโครงสร้างคอนกรีตที่อยู่ใต้ดินและบนดิน โครงการก่อสร้างโรงไฟฟ้าพลังน้ำ น้ำอีมูน แบ่งเป็น 2 สัญญา มูลค่ารวม 3,042,440 เหรียญสหรัฐ หรือราว 92,551,090.50 บาท
แม้มูลค่างานที่ได้มาจะไม่สูงมากนัก แต่เป็นการเก็บเล็กผสมน้อยมาเรื่อย ๆ
หรือจะเรียกว่า น้ำซึมบ่อทรายก็คงไม่ผิดนัก
ส่งผลให้ TEAMG มีงานในมือ หรือแบ็กล็อกตุนไว้แล้วกว่า 3,200 ล้านบาท คาดจะมีการรับรู้รายได้ปีนี้ประมาณ 30% และที่เหลือจะทยอยรับรู้รายได้อย่างต่อเนื่อง
แหม๊…เห็นหุ้นเงียบ ๆ แต่งานเพียบนะคะ..!
ต้องบอกว่า เห็นแบ็กล็อกแน่นขนาดนี้แล้วก็อุ่นใจ…
เพราะนั่นหมายถึงรายได้และกำไรในปีนี้น่าจะสดใสตามไปด้วย..!
นี่ยังไม่นับรวมช่วงเวลาที่เหลือปีนี้ ที่เชื่อว่า TEAMG น่าจะมือขึ้นคว้างานได้อีกหลายโครงการ…
ขณะที่ผู้บริหาร TEAMG ตั้งเป้ารายได้ปีนี้จะเติบโต 10-15% จากปีก่อนที่มีรายได้รวมอยู่ที่ 1,667 ล้านบาท
ที่สำคัญ TEAMG ยังเป็นหุ้นที่ให้ผลตอบแทนค่อนข้างสูง ยีลด์อยู่ที่ 6.64% ต่อปีอีกด้วย
ทั้ง ๆ ที่มีของดีเยอะขนาดนี้ แต่น่าแปลกที่ราคาหุ้นในช่วงที่ผ่านมากลับไม่ตอบสนองเอาซะเลย
ราคาซึมกะทือ อยู่ที่ 2 บาทกว่า ๆ มานานโข…
โดยวานนี้ปิดตลาดที่ระดับ 2.22 บาท ปรับลดลง 0.04 บาท หรือคิดเป็นลดลง 1.77% เมื่อเทียบกับราคาปิดก่อนหน้า
ที่น่าเจ็บใจ (โดยเฉพาะผู้ถือหุ้นรายย่อย 3,195 ราย) ก็ตรงที่เป็นราคาต่ำกว่าไอพีโอนี่แหละ (ราคาไอพีโอ 2.42 บาท)
อย่างนี้จะมีโอกาสได้เห็น ราคาหุ้น TEAMG ยืนเหนือจองอีกสักครั้งมั้ยหน๊าาา..?
ที่สำคัญจะทำให้นักลงทุนมองเห็นของดีที่ซ่อนอยู่ในตัว TEAMG ได้อย่างไร..?
ต้องฝากเป็นการบ้านให้ “เฮียชวลิต จันทรรัตน์” หาทางแก้หน่อยละกัน
ไม่งั้นอาจต้องกลายสภาพเป็นหุ้นตายซากที่ไม่มีใครเหลียวแล…
…จะเสียของซะเปล่า ๆ
…อิ อิ อิ…